CELEX: 52020DP0311
Language: bg
Date: 2020-11-24 00:00:00
Title: Решение на Европейския парламент от 24 ноември 2020 г. относно препоръката на Съвета за назначаване на член на Изпълнителния съвет на Европейската централна банка (N9-0055/2020 — C9-0331/2020 — 2020/0805(NLE))

20.10.2021   
            
            
               BG
            
            
               Официален вестник на Европейския съюз
            
            
               C 425/164
            
         
      P9_TA(2020)0311
      Назначаване на Франк Елдерсон за член на Изпълнителния съвет на Европейската централна банка
      Решение на Европейския парламент от 24 ноември 2020 г. относно препоръката на Съвета за назначаване на член на Изпълнителния съвет на Европейската централна банка (N9-0055/2020 — C9-0331/2020 — 2020/0805(NLE))
      (Консултация)
      (2021/C 425/22)
      
         Европейският парламент,
      
                  —
               
               
                  като взе предвид препоръката на Съвета от 9 октомври 2020 г. (N9-0055/2020) (1),
               
            
                  —
               
               
                  като взе предвид член 283, параграф 2, втора алинея от Договора за функционирането на Европейския съюз, съгласно който Европейският съвет се е консултирал с Парламента (C9-0331/2020),
               
            
                  —
               
               
                  като взе предвид своята резолюция от 14 март 2019 г. относно баланса между половете при издигането на кандидатури за позиции в областта на икономическите и паричните въпроси на ЕС (2),
               
            
                  —
               
               
                  като взе предвид своето решение от 17 септември 2019 г. относно препоръката на Съвета за назначаване на председател на Европейската централна банка (3),
               
            
                  —
               
               
                  като взе предвид своите решения от 17 декември 2019 г. относно препоръките на Съвета за назначаването на двама членове на Изпълнителния съвет на Европейската централна банка (4),
               
            
                  —
               
               
                  като взе предвид член 130 от своя Правилник за дейността,
               
            
                  —
               
               
                  като взе предвид доклада на комисията по икономически и парични въпроси (A9-0218/2020),
               
            
                  А.
               
               
                  като има предвид, че с писмо от 14 октомври 2020 г. Европейският съвет се е консултирал с Европейския парламент относно назначаването на Франк Елдерсон за член на Изпълнителния съвет на Европейската централна банка за мандат от осем години, считано от 15 декември 2020 г.;
               
            
                  Б.
               
               
                  като има предвид, че комисията по икономически и парични въпроси направи оценка на квалификацията на предложения кандидат, по-специално от гледна точка на условията, посочени в член 283, параграф 2 от Договора за функционирането на Европейския съюз, и на изискването за пълна независимост на Европейската централна банка съгласно член 130 от Договора; като има предвид, че в рамките на тази оценка кандидатът предостави на комисията автобиография, както и своите отговори на отправения му писмен въпросник;
               
            
                  В.
               
               
                  като има предвид, че впоследствие, на 9 ноември 2020 г., комисията проведе изслушване на кандидата, по време на което той направи встъпителна декларация, а след това отговори на въпросите, зададени от членовете на комисията;
               
            
                  Г.
               
               
                  като има предвид, че Управителният съвет на Европейската централна банка се състои от членовете на Изпълнителния съвет на Европейската централна банка и от 19-те управители на националните централни банки на държавите членки, чиято парична единица е еврото; като има предвид, че досега всички тези управители са били мъже;
               
            
                  Д.
               
               
                  като има предвид, че Парламентът многократно е изразявал своето недоволство относно процедурата за назначаване на членове на Изпълнителния съвет на Европейската централна банка и във връзка с това е призовавал за нейното подобряване; като има предвид, че Парламентът поиска да получи своевременно балансиран от гледна точка на половете списък с предварително подбрани кандидати с най-малко две имена;
               
            
                  Е.
               
               
                  като има предвид, че на 17 септември 2019 г. Парламентът даде положително становище относно препоръката на Съвета да назначи Кристин Лагард за първата жена — председател на Европейската централна банка;
               
            
                  Ж.
               
               
                  като има предвид, че на 17 декември 2019 г. Парламентът даде положителни становища относно препоръкитена Съвета да назначи Фабио Панета и Изабел Шнабел за членове на Изпълнителния съвет на Европейската централна банка;
               
            
                  З.
               
               
                  като има предвид, че жените продължават да бъдат недостатъчно представени в Управителния съвет на Европейската централна банка; като има предвид, че Парламентът изразява съжаление относно факта, че държавите членки не са приели сериозно това искане, и като има предвид, че той призовава националните институции и институциите на ЕС да работят активно за постигането на баланс между половете при следващите кандидатури;
               
            
               
                  И.
               
               
                  като има предвид, че всички институции и органи на ЕС и всички национални институции и органи следва да предприемат конкретни мерки за гарантиране на баланса между половете;
               
            
               
                  1.
               
               
                  изразява положително становище относно препоръката на Съвета да назначи Франк Елдерсон за член на Изпълнителния съвет на Европейската централна банка;
               
            
               
                  2.
               
               
                  възлага на своя председател да предаде настоящото решение на Европейския съвет, на Съвета, както и на правителствата на държавите членки.
               
            
         (1)  ОВ C 338, 12.10.2020 г., стр. 2.
      
         (2)  Приети текстове, P8_TA(2019)0211.
      
         (3)  Приети текстове, P9_TA(2019)0008.
      
         (4)  Приети текстове, P9_TA(2019)0093 и Приети текстове, P9_TA(2019)0094.